ПРАВИЛНИК ЗА ОРГАНИЗАЦИЯТА И ДЕЙНОСТТА НА
ОБЩИНСКИЯ СЪВЕТ, НЕГОВИТЕ КОМИСИИ И ВЗАИМОДЕЙСТВИЕТО МУ
С ОБЩИНСКАТА АДМИНИСТРАЦИЯ НА ОБЩИНА БУРГАС

Приет с решение на Общински съвет – Бургас по т. 3, Протокол № 6/30.01.2024 г., изм. по т. 1 от Протокол № 11/25.06.2024 г., по т. 2 от Протокол № 27/29.07.2025 г., по т. 4 от Протокол № 37/28.04.2026 г., по т. 2 от Протокол № 43/27.10.2026 г.

ДЯЛ ПЪРВИ 
ОБЩИНСКИ СЪВЕТ

ГЛАВА І
ОБЩИ ПОЛОЖЕНИЯ

Чл. 1. Този Правилник урежда организацията и дейността на Общинския съвет, неговите комисии, взаимодействието му с общинската администрация на Община Бургас, отношенията му с органите на държавна власт, с гражданите и обществените организации, международните връзки и условията за сдружаване на Общинския съвет.
Чл. 2. (1) Общинският съвет е орган на местното самоуправление, избран от населението на Община Бургас при условия и по ред, определени от закона, и се състои от 51 общински съветници.
(2) Организацията и дейността на Общинския съвет се осъществяват въз основа на Конституцията на Република България, Европейската харта за местното самоуправление, Закона за местното самоуправление и местната администрация (ЗМСМА), действащото законодателство и разпоредбите на този Правилник.
Чл. 3. (1) (изм., Протокол № 11/25.06.2024 г.) Общинският съвет изпълнява функциите по ЗМСМА и решава въпроси от местно значение, които не са от изключителна компетентност на други органи и не съставляват изпълнителна дейност.
(2) Общинският съвет избира обществен посредник и приема Правилник за дейността му.
Чл. 4. В своята дейност Общинският съвет се ръководи от следните общи принципи: законност; самостоятелност по отношение на държавните органи при вземане на решения; гарантиране и закрила интересите на жителите на Общината; публичност при вземане на решенията и тяхното изпълнение.


ГЛАВА ІІ
КОНСТИТУИРАНЕ

Чл. 5. Първото заседание на новоизбрания състав на Общинския съвет се свиква и открива, съгласно разпоредбите на чл. 23, ал. 1, ал. 2 и ал. 3 от ЗМСМА.
Чл. 6. (1) Общинският съвет избира председател с тайно гласуване.
(2) За произвеждането на тайното гласуване се избира комисия и неин председател.
Чл. 7. (1) Изборът на председател се извършва с интегрална бюлетина, върху която са изписани имената на съответните кандидати.
(2) Гласуването става с отбелязване на знак Х или V в квадратчето пред имената на съответния кандидат.
(3) Зачертани и ръчно изписани бюлетини, празни пликове, бюлетини без отбелязвания на вот и с повече от едно отбелязвания се смятат за недействителни гласове.
(4) Ако никой от кандидатите не получи повече от половината от гласовете от общия брой на съветниците, изборът се повтаря, като в него участват двамата кандидати, получили най-много гласове. Ако и при повторното гласуване нито един от тях не бъде избран, процедурата по избора започва отначало и се провежда до окончателно избиране на председател на Общинския съвет.
ГЛАВА ІІІ
РЪКОВОДСТВО

Чл. 8. (1) Председателят на Общинския съвет, освен правомощията по чл. 25 от ЗМСМА:
1. определя проект на дневен ред за заседанията на Общински съвет – Бургас;
2. разпределя работните материали, свързани с дейността на Общинския съвет между неговите комисии, според компетентността им;
3. осигурява необходимите условия за работата на комисиите на Общинския съвет и на общинските съветници;
4. удостоверява с подписа си протоколите от заседанията на Общинския съвет и актовете;
5. определя местата в заседателната зала за участващите в заседанието и присъстващите в залата лица;
6. изпраща на кмета на общината и на областния управител препис от приетите от Общинския съвет актове в седемдневен срок от изготвяне на протокола;
7. (изм., Протокол № 11/25.06.2024 г.) изготвя и внася за разглеждане два пъти в годината отчет за работата на Общинския съвет и неговите комисии и го обявява на интернет страницата на Общински съвет – Бургас;
8. разгласява приетите от Общинския съвет актове на официалната интернет страница на Общинския съвет, както и по друг подходящ начин;
9. издава заповеди за командироване на кмета на общината и на кметовете на кметства в чужбина;
10. следи за спазването на този Правилник;
11. изпълнява и други функции, възложени от законите на страната, от Общинския съвет и от този Правилник.
(2) Председателят на Общинския съвет получава брутно месечно възнаграждение в размер на 90 на сто от брутното възнаграждение на кмета на Община Бургас.
Чл. 9. (1) Общинският съвет избира и освобождава заместник-председател/и, като определя техния брой. Те могат да бъдат издигани от група общински съветници или от нечленуващи в група.
(2) Гласуването за избор на заместник-председател/и се извършва поотделно за всеки предложен кандидат с явно гласуване.
(3) (изм., Протокол № 11/25.06.2024 г.) За избран се счита кандидат, получил повече от половината от общия брой гласове на общинските съветници. В случай, че двама или повече кандидати получат изискуемия брой гласове, за избран се счита получилият най-голям брой гласове.
(4) Ако група общински съветници прекрати своето съществуване по време на мандата, пълномощията на заместник-председател, избран от тази група, се прекратяват. 
Чл. 10. Заместник-председателите:
1. подпомагат председателя при упражняването на неговите функции и правомощия;
2. изпълняват отделни функции и правомощия на председателя, когато той им възложи това;
3. по искане на председателя четат текстове на внесени за обсъждане проекти за решения;
4. следят за спазването на процедурата и уведомяват председателя.
Чл. 11. (1) Правомощията на председателя в негово отсъствие се изпълняват от определен от него заместник-председател.
(2) Заместник-председателят в случаите по ал. 1 не може да делегира определените му правомощия на друг заместник-председател.
(3) (изм., Протокол № 11/25.06.2024 г.) При обсъждане дейността на председателя или при откриване на процедура за предсрочно прекратяване на правомощията му, заседанието се води от избран от повече от половината от присъстващите общински съветници заместник-председател.
Чл. 12. Председателят на Общинския съвет може да свиква периодично председателите на постоянните комисии за обсъждане на постъпилите проекти за решения и други актове.
Чл. 13. (1) (изм., Протокол № 11/25.06.2024 г.) Правомощията на председателя на Общинския съвет се прекратяват предсрочно:
1. по негово искане – чрез писмено депозирана оставка в деловодството на Общинския съвет;
2. при трайна невъзможност или системно неизпълнение на задълженията си като председател за повече от три месеца;
3. с влизане в сила на акт, с който е установен конфликт на интереси по Закона за противодействие на корупцията (ЗПК);
4. при предсрочно прекратяване на пълномощията му като съветник.

(2) (изм., Протокол № 11/25.06.2024 г.) В случая  по ал. 1, т. 1, прекратяването на правомощията се приема, без да се обсъжда и гласува. В този случай, прекратяването поражда действие от обявяване на изявлението пред Общинския съвет, а в случаите по ал. 1, т. 3 и т. 4 – от влизане в сила на съответния акт.
(3) При мотивирано писмено искане за предсрочно прекратяване правомощията на председателя на Общинския съвет по смисъла на ал. 1, т. 2, заместник-председател свиква нарочно заседание на Общинския съвет не по-късно от 14 дни след постъпването му. Заседанието се ръководи от избран от Общинския съвет заместник-председател, за когото са гласували повече от половината от присъстващите общински съветници. Гласуването е тайно и искането се смята за прието, ако за него са гласували повече от половината от общия брой на общинските съветници.
(4) В случай че искането по ал. 3 не се приеме, не може да се иска предсрочно прекратяване на правомощията на председателя на Общинския съвет, докато не изтекат три месеца от разглеждането на това искане.
(5) При предсрочно прекратяване на правомощията на председателя избор за нов председател се произвежда на същото заседание.
Чл. 14. Правомощията на заместник-председателите се прекратяват на основание чл. 9, ал. 4 и чл. 13, ал. 1 от този Правилник.
ГЛАВА ІV
ОБЩИНСКИ СЪВЕТНИЦИ

Чл. 15. (1) Общинските съветници са длъжни да участват в заседанията на Общинския съвет и на комисиите, в които са избрани.
(2) Общински съветник, на когото се налага да напусне заседанието преди да е завършило или да закъснее за заседание, уведомява председателя на Общинския съвет.
(3) Присъствията и заетостта на общинските съветници се отчитат ежемесечно от председателя и председателите на комисии, за което се съставя писмен отчет. В отчета се посочват поименно отсъствията без уважителни причини на общински съветници от заседания на съвета и на комисии. Председателят упражнява контрол по отчитането на присъствията и заетостта на общинските съветници.
Чл. 16. (1) (изм., Протокол № 11/25.06.2024 г.) Освен правата, които има общинският съветник по ЗМСМА, кметът, общинската администрация, управителите на публичните предприятия с над 50% общинско участие в капитала и директорите на общинските предприятия са длъжни да оказват съдействие на общинския съветник, както и да му предоставят сведения и документи, които са му необходими във връзка с дейността му на съветник, при спазване изискванията на съответните закони.
(2) При изпълнение на своите правомощия общинският съветник има право да ползва материално-техническата база и услугите на администрацията на общината (по установен от Общинския съвет ред) и да получава компенсация на разходите, които е извършил при осъществяване дейността си като съветник.
Чл. 17. (1) За изпълнение на своите задължения по време на мандата общинските съветници получават ежемесечно възнаграждение в размер на 54% от възнаграждението на председателя на Общинския съвет, определено в чл. 8, ал. 2.
(2) (изм., Протокол № 27/29.07.2025 г.) За всяко едно отсъствие на общински съветник от редовно заседание на комисиите без уважителни причини, му се удържат 10% от възнаграждението, а при отсъствие от редовно заседание на Общинския съвет без уважителни причини, възнаграждението по ал. 1 се намалява с 1/3. 
(3) (изм., Протокол № 11/25.06.2024 г.; изм., Протокол № 27/29.07.2025 г.) Когато общински съветник не участва в 7 или повече гласувания по отделни проектопредложения за решения, включени в дневния ред на заседание на Общинския съвет,  му се удържат 10 % от възнаграждението по ал. 1, освен когато неучастието в гласуванията е свързано с конфликт на интереси по смисъла на Закона за противодействие на корупцията.
Чл. 18. (1) Общинските съветници могат да бъдат командировани с тяхно съгласие извън територията на общината във връзка с изпълнението на техните функции.
(2) Командироването по ал. 1 се извършва от кмета на Община Бургас.
Чл. 19. (1) За времето, необходимо за изпълнение на задълженията му, общинският съветник ползва неплатен служебен отпуск.
(2) Искането за служебен отпуск се извършва с акта за свикване на Общинския съвет на заседание, съответно на комисията, на която е член.
(3) Времето на служебна заетост се удостоверява от председателя на Общинския съвет.
ГЛАВА IVа
ЕТИЧНИ ПРАВИЛА ПРИ ОСЪЩЕСТВЯВАНЕ НА ПРЕДСТАВИТЕЛСТВО НА ИНТЕРЕСИ
(нова, Протокол № 43/27.10.2026 г.)

Чл. 19а.(1) Тази глава урежда етичните правила за осъществяване на представителство на интереси при взаимодействието на председателя на Общинския съвет, заместник-председателите, председателите на постоянни и временни комисии и общинските съветници с представители на интереси по смисъла и при условията на Закона за прозрачност при представителство на интереси.
(2) Правилата по тази глава се приемат като етични правила по § 5 от преходните и заключителните разпоредби на Закона за прозрачност при представителство на интереси за лицата по ал. 1.
(3) Правилата се прилагат при взаимодействия, свързани с подготовката, обсъждането, изменението, допълнението, отмяната или приемането от Общински съвет – Бургас на:
1.нормативни актове;
2.общи административни актове.
 (4) Тази глава не създава самостоятелен ред за приемане на актовете по ал. 3. За тях се прилагат Законът за местното самоуправление и местната администрация, Законът за нормативните актове, Административнопроцесуалният кодекс, Законът за прозрачност при представителство на интереси и този Правилник.
Чл. 19б.При взаимодействие с представители на интереси се спазват принципите на:
1. законност;
2. откритост;
3. прозрачност;
4. отчетност;
5. добросъвестност;
6. почтеност;
7. равнопоставен достъп;
8. безпристрастност;
9. проследимост на комуникацията;
10. защита на личните данни.
Чл. 19в.(1) Не се допуска предоставяне на привилегирован достъп до проект на акт, информация, становище, материал или работен документ на едно лице или група лица, когато същата информация не е достъпна при равни условия за останалите заинтересовани лица.
(2) Не се допуска контакт с представител на интереси да се използва за заобикаляне на официалния ред за подаване на становища, предложения и възражения.
(3) Общински съветник не може да поема ангажимент за определено гласуване, действие или бездействие в резултат на непубличен контакт с представител на интереси.
Чл. 19г.(1) Становища, предложения и възражения от представители на интереси се подават чрез официално обявените канали за съответната процедура.
(2) Представителят на интереси се идентифицира и посочва:
1. дали действа от свое име или от името на друго лице, организация или група лица;
2. интереса, който представлява;
3. проекта или въпроса, по който изразява становище;
4. данни за контакт.
(3) Становища, предложения, възражения и препоръки без данни за подателя не се разглеждат по реда на тази глава.
(4) Становища, предложения, възражения и препоръки, съдържащи клеветнически, обидни или нецензурни изрази, не се разглеждат по същество, а се отбелязват като недопустими. 
(5) Допустимите становища, предложения, възражения и препоръки се разглеждат внимателно, добросъвестно и безпристрастно, без дискриминационно или привилегировано отношение към подателя, като се обсъждат всички направени предложения по разглеждания проект.
Чл. 19д.(1) Външните участници в работни групи, изслушвания, обществени обсъждания и други консултативни формати, организирани от Общинския съвет, председателя на Общинския съвет, постоянна комисия или временна комисия, във връзка с актовете по чл. 19а, ал. 3, декларират интереса, който представляват, и свързаност, включително и за годината, предхождаща датата на първото им участие, с лица, които имат интерес от разглеждания въпрос.
(2) Декларирането се извършва по образец съгласно Приложение № 1.
(3) Декларациите се прилагат към документацията за съответния формат.
(4) Наличието на представляван интерес или свързаност не е основание за отвод или самоотвод и само по себе си не е основание за недопускане до участие, освен ако закон предвижда друго.
Чл. 19е.(1) Лична среща с председателя на Общинския съвет, заместник-председател, председател на постоянна или временна комисия или общински съветник по въпрос от приложното поле на тази глава се заявява чрез заявление-декларация по образец съгласно Приложение № 2.
(2) Искането се подава на официалния електронен адрес на Общински съвет – Бургас:
council@burgas.bg
(3) При лична среща с представител на интереси лицата по ал. 1:
1. изискват идентифициране на лицето и на представлявания интерес;
2. не предоставят непублична информация;
3. не приемат подаръци, услуги, облаги или други преимущества;
4. не поемат ангажимент за определено гласуване, действие или бездействие;
5. насочват лицето към официалния ред за подаване на писмено становище, когато е приложимо.
(4) Проведените лични срещи се отразяват в календар за срещи, който е свързан с Регистъра за прозрачност, създаден съгласно Закона за прозрачност при представителство на интереси и актовете по прилагането му.
(5) Публикуването се извършва при спазване на изискванията за защита на личните данни.
(6) Редът за провеждане на лични срещи с представители на интереси се публикува на интернет страницата на Общински съвет – Бургас.
Чл. 19ж.(1) Когато при взаимодействие с представител на интереси възникнат обстоятелства, които могат да породят съмнение за конфликт на интереси, частен интерес или зависимост, общинският съветник уведомява председателя на Общинския съвет и председателя на съответната комисия.
(2) Уведомяването по ал. 1 не отменя задълженията по приложимото законодателство относно противодействието на корупцията, несъвместимостта и конфликта на интереси.
(3) Общинският съветник може да заяви самоотвод от участие в подготовката, обсъждането или гласуването по конкретен въпрос, когато участието му би могло да накърни доверието в безпристрастността на Общинския съвет.
Чл. 19з.(1) Етичната комисия разглежда сигнали за нарушения на тази глава, доколкото сигналите се отнасят до поведение на общински съветници при осъществяване на дейността им.
(2) Сигналите се разглеждат по реда, предвиден в Етичния кодекс на общинските съветници от Общински съвет – Бургас.
(3) Когато в сигнал или при проверка се съдържат данни за конфликт на интереси, несъвместимост, корупция, административно нарушение или престъпление, материалите се изпращат на компетентните органи.
(4) В отчета на Етичната комисия се включва обобщена информация за постъпилите сигнали, предприетите действия и установените проблеми при прилагането на тази глава.

ГЛАВА V
ГРУПИ ОБЩИНСКИ СЪВЕТНИЦИ

Чл. 20. (1) Общинските съветници могат да образуват политически групи според партийната си принадлежност или политическата си ориентация.
(2) Не могат да се образуват групи от общински съветници, които да представляват частни, местни, етнически, религиозни или професионални интереси.
(3) Минималният брой общински съветници за образуване на политическа група е четири. 
(4) Когато броят на общинските съветници в една група спадне под определения минимум, тя преустановява своето съществуване.
Чл. 21. (1) Всяка група общински съветници представя на председателя на Общинския съвет решение за образуването си, избор на ръководство и списък на членовете си, подписано от всички общински съветници от състава на групата. С решението се определя и наименованието на групата, което може да съдържа само наименованията или абревиатурите от участващите в нея партии или коалиции, или поне на една от тях. Името на групата не може да повтаря име на организация, партия или коалиция, която вече се е регистрирала по съответния ред и не участва в състава на групата.
(2) Председателят на Общинския съвет обявява образуваните групи общински съветници и техните ръководства на същото или на следващото заседание на съвета. Същото правило се прилага и при последващи промени в състава и ръководствата им, както и при прекратяване съществуването на групата.
Чл. 22. (1) Всеки общински съветник може да членува само в една група общински съветници.
(2) Условията за членуване, възникване и прекратяване на членството, както и правата и задълженията на членовете, се определят от самата група в съответствие с разпоредбите на този Правилник.
(3) Общинският съветник може да напусне групата, като подаде писмено заявление до нейния ръководител и уведоми председателя на Общинския съвет.
 
ГЛАВА VI
КОМИСИИ

Чл. 23. Общинският съвет избира от своя състав постоянни и временни комисии, както и комисии, създадени по силата на специален закон, подзаконов нормативен акт или друг акт на Общинския съвет.
Чл. 24. (1) (изм., Протокол № 11/25.06.2024 г.) Постоянните комисии са в състав от 7, 9 или 11 членове, по решение на Общинския съвет.
(2) Постоянните комисии на Общинския съвет са:
1. Комисия по бюджет и финанси;
2. Комисия по правни въпроси;
3. Комисия по икономика и инвестиционни политики;
4. Комисия по наука, иновации и оперативни програми;
5. Комисия по обществен ред и сигурност;
6. Комисия по образование и вероизповедания;
7. Комисия по здравеопазване;
8. Комисия по социални дейности;
9. Комисия по спорт, деца и младежки дейности;
10. (изм., Протокол № 27/29.07.2025 г.) Комисия по транспорт, пътна безопасност и морско дело;
11. (отм. с Протокол № 27/29.07.2025 г.);
12. (изм., Протокол № 27/29.07.2025 г.) Комисия по опазване на околната среда, земеделие и гори;
13. Комисия по устройство на територията;
14. Комисия по общинска собственост, общински предприятия и дружества;
15. (отм. с Протокол № 27/29.07.2025 г.);
16. Комисия по култура и читалищна дейност;
17. Комисия по туризъм;
18. Комисия по установяване на конфликт на интереси;
19. (нова, Протокол № 27/29.07.2025 г.) Етична комисия.
(3) Общинският съвет може да извършва промени във вида, броя, съставите и ръководствата на постоянните комисии. 
Чл. 25. (1) (изм., Протокол № 11/25.06.2024 г.) Членовете и ръководствата на постоянните комисии се избират с явно гласуване, като за избрани се считат получилите повече от половината от общия брой гласове  на общинските съветници. В случай, че двама или повече кандидати получат изискуемия брой гласове, за избран се счита получилият най-голям брой. Всеки общински съветник трябва да членува в поне една постоянна комисия.
(2) Общинските съветници могат да бъдат избирани за председател само на една постоянна комисия.
Чл. 26. (изм., Протокол № 27/29.07.2025 г.) Ръководството на всяка постоянна комисия се състои от председател и до двама заместник-председатели, които организират работата на комисията, ръководят заседанията и поддържат връзки с другите комисии и с председателя на Общинския съвет.
Чл. 27. (1) (изм., Протокол № 27/29.07.2025 г.) Председателите и заместник-председателите на постоянните комисии се освобождават предсрочно:
1. по тяхно искане;
2. с решение на Общинския съвет.
(2) В случаите по т. 1 на предходната алинея прекратяването на правомощията се приема, без да се обсъжда и гласува.
(3) При обективна невъзможност на член на постоянна комисия, както и на лицата по ал. 1 да изпълняват своите задължения за период от три месеца, при системно нарушаване или неизпълнение на произтичащи от този Правилник права или задължения, Общинският съвет може да ги освободи предсрочно.
Чл. 28. (1) Постоянните комисии могат да приемат свои вътрешни правила в съответствие с разпоредбите на този Правилник.
(2) Разходите, необходими за дейността на постоянните комисии, се съгласуват и утвърждават от председателя на Общинския съвет по предложение на ръководствата на съответните комисии и в рамките на приетия бюджет на Общинския съвет.
Чл. 29. Постоянните комисии могат да образуват работни групи като свои помощни органи.
Чл. 30. (1) С решение на комисията могат да бъдат привличани конкретно определени лица – експерти, извън състава на Общинския съвет.
(2) Председателят на Общинския съвет сключва договорите с привлечените експерти, като предварително съгласува размера на възнаграждението им, което се определя с решението по ал. 1.
Чл. 31. С решение на комисията в заседанието могат да участват със съвещателен глас представители на браншови или други заинтересовани лица и организации.
Чл. 32. (1) Постоянните комисии разглеждат проектите за решения и други актове, разпределени им от председателя на Общинския съвет, изготвят и приемат доклади, предложения, становища и проекти за решения по тях.
(2) Гражданите и юридическите лица могат да внасят писмени предложения и становища в комисиите на общинския съвет.
Чл. 33. Постоянните комисии се свикват на заседание от техните председатели, по искане най-малко на трима от членовете им или от председателя на Общинския съвет.
Чл. 34. (изм., Протокол № 11/25.06.2024 г.) Общинските съветници, които не са членове на съответна постоянна комисия, могат да участват във всички нейни заседания с право на съвещателен глас.
Чл. 35. (1) Часът и мястото на заседанията на комисиите са по график, съгласуван с председателя на Общинския съвет. Членовете на комисиите се уведомяват по телефон или чрез електронно писмо не по-късно от 48 часа преди заседанието. Дневният ред и материалите за заседанието се публикуват в електронната система за заседание и гласуване и на страницата на Общинския съвет.
(2) Комисиите заседават при присъствие на повече от половината от техните членове. Ако до 15 минути след обявеното начало за започване на заседанието кворумът не е налице, комисията може да заседава и при наличния състав, когато той е не по-малко от една трета от всичките й членове.
(3) Решенията на комисиите се вземат чрез явно гласуване и с обикновено мнозинство от присъстващите.
(4) Заседанията на комисиите се излъчват на живо в интернет страницата на Общинския съвет.
Чл. 36. Комисиите могат да провеждат съвместни заседания, когато се разглеждат общи въпроси. Тези заседания се провеждат не по-късно от 48 часа от обявяването им на интернет страницата на Общинския съвет и се ръководят по споразумение от един от председателите.
Чл. 37. При съвместни заседания всяка комисия взема поотделно своето решение по обсъждания въпрос и се изготвя общ проект за решение. При различни становища всяка комисия предлага свой отделен проект за решение пред Общинския съвет.
Чл. 38. (1) За заседанията на постоянните комисии се води протокол, в който се отбелязват всички изразени мнения и приети доклади, становища, предложения и препоръки.
(2) Протоколът се подписва от председателя на комисията и от водещия протокола.
Чл. 39. (1) Временни комисии се образуват по конкретни поводи, за проучване на отделни въпроси или за провеждане на анкети.
(2) С решението за създаване на временна комисия Общинският съвет определя нейните задачи, числеността, състава, ръководството, срока на действие и разходите за дейността, в случай че са необходими такива.
(3) (изм., Протокол № 11/25.06.2024 г.) Временните комисии преустановяват дейността си с изготвяне на отчет, проект за решение или предложение до Общинския съвет.
Чл. 40. (1) При наличие на обстоятелствата по чл. 28а, ал. 1 от ЗМСМА, председателят на Общинския съвет свиква заседания на постоянните комисии от разстояние при спазване на условията за кворум и лично гласуване, като се осигурява пряко и виртуално участие чрез видеоконференция, чрез технически средства за комуникационна връзка за едновременно предаване и приемане на образ и звук между общинските съветници, намиращи се на различни места, които отговарят на изискванията за мрежова и информационна сигурност и гарантират участието, идентифицирането и начина на гласуване на всеки общински съветник.
(2) В случаите по ал. 1, когато няма техническа възможност за провеждане на заседания на постоянните комисии от разстояние чрез видеоконференция, председателят на Общинският съвет може да свика заседания на постоянните комисии от разстояние, на които да се приемат решения чрез неприсъствено гласуване по друг начин, който осигурява спазването на условията за кворум и лично гласуване и гарантира участието, идентифицирането и начина на гласуване на всеки общински съветник.
(3) За идентифициране участието и начина на гласуване на общинските съветници при провеждане на заседания по ал. 1 и ал. 2, общинските съветници подписват декларация за ползване на служебен имейл.
1. При провеждане на заседания на постоянните комисии чрез видеоконференция, на служебния имейл ще се изпращат кодове и данни, необходими за провеждане на заседанието. В началото на заседанието на съответната постоянна комисия се извършва проверка на кворума чрез поименно повикване на общинските съветници и идентификацията им чрез звук и видео. За заседанията се изготвя видеозапис върху електронен носител, който се прилага към протокола от заседанието. Председателят на Общинския съвет осигурява публичност и пряко излъчване на интернет страницата на Общински съвет, освен ако комисията реши отделно заседание или част от него да бъде закрито.
2. При провеждане на заседания на постоянните комисии чрез неприсъствено приемане на решения на служебния имейл общинските съветници получават образец на формуляр за неприсъствено гласуване по дневния ред на съответната постоянна комисия. Всеки общински съветник следва да изпрати от своя служебен имейл попълнен формуляр в електронно писмо на електронния адрес на Общински съвет – Бургас savet@burgascouncil.org, в което посочва начина („за“, „против“, „въздържал се“), по който гласува по предложените проекти за решения по въпросите, включени в дневния ред на заседанието на комисията. В електронното писмо общинските съветници могат да излагат мотиви за начина, по който гласуват. Въз основа на постъпилите електронни писма от общинските съветници с изразения в тях начин на гласуване се съставя протокол, в който се отразява извършеното гласуване от общинските съветници. Разпечатки от електронните писма на общинските съветници, с които са заявили начина, по който са гласували по проектите за решения, се прилагат към съставения протокол на заседанието на постоянната комисия с взети неприсъствени решения. Съставените протоколи за проведените заседания на постоянните комисии се удостоверяват с подписа на председателите на постоянни комисии и на протоколиста.
(4) При провеждане на заседания по ал. 1 и ал. 2 се спазват установените в закона и в Правилника изисквания за кворум и мнозинство за приемане на решенията, включително за изпращане на материалите и проектите за решения на общинските съветници, а необходимата организация се осъществява от председателя на Общинския съвет.
(5)  Решенията, взети на заседанията по ал. 1 и ал. 2, се обявяват публично чрез публикуване на протоколите на постоянните комисии на интернет страницата на общината.
Чл. 41. (изм., Протокол № 11/25.06.2024 г.) Когато заседанията на комисиите се провеждат по реда на чл. 40, по същия ред се уведомяват и лицата, посочени в чл. 94.
Чл. 42. (1) Общински съветници, поставени под задължителна изолация или карантина съгласно разпоредбите на чл. 61 от Закона за здравето, имат право да участват дистанционно по електронен път в заседанията на постоянните комисии.
(2) Дистанционното участие по електронен път в заседанията се осъществява чрез интернет платформа за видеоконферентна връзка, която осигурява пряко и виртуално участие.
(3) Общинските съветници, отговарящи на условията по ал. 1 и желаещи да участват в заседания на комисиите, в срок до 17:00 часа на деня, предхождащ заседанието на комисията, информират председателя на Общинския съвет.
(4) При проверка на кворума общинските съветници по ал. 1 се регистрират чрез визуализиране на специален екран в залата, в която се провежда заседанието. Председателят на комисията ги обявява, с което те се смятат за присъстващи на заседанието, и се добавят в протокола от заседанието.
(5) Тези правила не се прилагат при тайно гласуване, както и за закритите заседания на постоянните комисии.
(6) За участието си в заседанието, общинският съветник по ал. 1 не получава възнаграждение. Звеното по чл. 29а от ЗМСМА не подава информация към дирекция „Бюджет и финанси“ за изплащане на възнаграждение на общинския съветник по ал. 1, участвал дистанционно в заседанието. 
Чл. 43. (изм., Протокол № 11/25.06.2024 г.) Правилата за работа на постоянните комисии се прилагат и по отношение на временните комисии.
Чл. 44. Специализирани органи на Общинския съвет са:
1. Комисия за провеждане на търгове, конкурси и приватизация; 
2. Наблюдателна комисия по Закона за изпълнение на наказанията и задържане под стража.
ГЛАВА VIІ
ЗАСЕДАНИЯ

Чл. 45. (1) Общинският съвет се свиква на заседание от неговия председател и заседава на място, определено от него.
(2) Уведомяването на общинските съветници се извършва по електронен път не по-късно от седем дни преди датата за провеждане на заседанието. Уведомлението съдържа деня, часа, мястото и проект за дневния ред на заседанието и се оповестява чрез електронни медии и на интернет страницата на Общински съвет – Бургас. Дневният ред и материалите за заседанието се публикуват на интернет страницата на Общинския съвет. На всеки общински съветник се предоставя код за достъп до електронната система за заседание и гласуване, в която също се съдържат всички материали, постъпили в Общинския съвет, както и тези, включени в дневния ред на заседанието.
Чл. 46. (1) Редовните заседания на Общинския съвет се провеждат всеки последен вторник на месеца от 09:00 до 18:00 часа и продължават през следващите дни до изчерпване на дневния ред. По решение на Общинския съвет заседанието може да бъде продължено и след 18:00 часа. В случай че датата на редовното заседание съвпадне с официален или друг празник, председателят на Общинския съвет определя друга дата за провеждане на заседанието. По изключение председателят на Общинския съвет може да насрочи редовно заседание за различна дата и час на същия месец.
(2) В случай че се налага неотложно свикване на Общинския съвет, председателят насрочва извънредно заседание, на което се обсъждат само въпросите, по повод на които се провежда заседанието. В този случай не е необходимо спазване на седемдневния срок. Уведомяването се извършва по телефон и на посочен от общинския съветник електронен адрес в рамките на работното време в предходния ден.
(3) Общинският съвет провежда заседание на официалния празник на града – шести декември, за което общинските съветници не се уведомяват по реда, предвиден в чл. 45, ал.2. 
Чл. 47. (1) При наличие на обстоятелствата по чл. 28а, ал. 1 от ЗМСМА, председателят на Общинския съвет свиква заседание от разстояние при спазване на условията за кворум и лично гласуване, като се осигурява пряко и виртуално участие чрез видеоконференция, чрез технически средства за комуникационна връзка за едновременно предаване и приемане на образ и звук между общинските съветници, намиращи се на различни места, които отговарят на изискванията за мрежова и информационна сигурност и гарантират участието, идентифицирането и начина на гласуване на всеки общински съветник.
(2) В случаите по ал. 1, когато няма техническа възможност за провеждане на заседание от разстояние чрез видеоконференция, председателят на Общинския съвет може да свика заседание от разстояние, на което да се приемат решения чрез неприсъствено гласуване по друг начин, който осигурява спазването на условията за кворум и лично гласуване и гарантира участието, идентифицирането и начина на гласуване на всеки общински съветник.
(3) За идентифициране участието и начина на гласуване на общинските съветници при провеждане на заседания по ал. 1 и ал. 2, общинските съветници подписват декларация за ползване на служебен имейл.
1. При провеждане на заседания чрез видеоконференция на служебния имейл ще се изпращат кодове и данни, необходими за провеждане на заседанието. В началото на заседанието се извършва проверка на кворума чрез поименно повикване на общинските съветници и идентификацията им чрез звук и видео. За заседанията се изготвя видеозапис върху електронен носител, който се прилага към протокола от заседанието. Председателят на Общинския съвет осигурява публичност и пряко излъчване на интернет страницата на Общински съвет, освен ако Общинският съвет реши отделно заседание или част от него да бъде закрито.
2. При провеждане на заседания чрез неприсъствено приемане на решения на служебния имейл общинските съветници получават образец на формуляр за неприсъствено гласуване по дневния ред. Всеки общински съветник следва да изпрати от своя служебен имейл попълнен формуляр в електронно писмо на електронния адрес на Общински съвет – Бургас savet@burgascouncil.org, в което посочва начина („за“, „против“, „въздържал се“), по който гласува по предложените проекти за решения по въпросите, включени в дневния ред на заседанието. В електронното писмо общинските съветници могат да излагат мотиви за начина, по който гласуват. Въз основа на постъпилите електронни писма от общинските съветници с изразения в тях начин на гласуване се съставя протокол, в който се отразява извършеното гласуване от общинските съветници. Разпечатки от електронните писма на общинските съветници, с които са заявили начина, по който са гласували по проектите за решения, се прилагат към съставения протокол на заседанието с взети неприсъствени решения.
(4) При провеждане на заседания по ал. 1 и ал. 2 се спазват установените в закона и в Правилника изисквания за кворум и мнозинство за приемане на решенията, включително за изпращане на материалите и проектите за решения на общинските съветници, а необходимата организация се осъществява от председателя на Общинския съвет.
(5) Решенията, взети на заседанията по ал. 1 и ал. 2, се обявяват публично.
Чл. 48. Когато заседанията на Общинския съвет се провеждат по реда на чл. 47, по същия ред се уведомяват вносителите на докладни записки и кмета на общината, които по преценка могат да уведомят и други служители от администрацията, общинските предприятия и дружества.
Чл. 49. (1) Общински съветници, поставени под задължителна изолация или карантина съгласно разпоредбите на чл. 61 от Закона за здравето, имат право да участват дистанционно по електронен път в заседанията на Общинския съвет.
(2) Дистанционното участие по електронен път в заседанията се осъществява чрез интернет платформа за видеоконферентна връзка, която осигурява пряко и виртуално участие.
(3) Общинските съветници, отговарящи на условията по ал. 1 и желаещи да участват в заседание на Общинския съвет, в срок до 17:00 часа на деня, предхождащ заседанието на съвета, информират председателя на Общинския съвет.
(4) При проверка на кворума, общинските съветници по ал. 1 се регистрират чрез визуализиране на специален екран в залата, в която се провежда заседанието. Председателят ги обявява, с което те се смятат за присъстващи на заседанието и се добавят в протокола от заседанието.
(5) Тези правила не се прилагат при тайно гласуване, както и за закритите заседания на Общински съвет – Бургас.
(6) За участието си в заседанието, общинският съветник по ал. 1 не получава възнаграждение. Звеното по чл. 29а от ЗМСМА не подава информация към дирекция „Бюджет и финанси“ за изплащане на възнаграждение на общинския съветник по ал. 1, участвал дистанционно в заседанието.
Чл. 50. (1) Заседанията на Общинския съвет са открити.
(2) Лица, които не са общински съветници, могат да присъстват на заседанията, като заемат специално определените за тях места. По време на заседанията те са длъжни да спазват установения ред.
(3) При нарушаване на реда в залата председателят без предупреждение може да разпореди да бъдат отстранени отделни граждани или всички външни лица.
(4) На заседанията на Общинския съвет не се допускат въоръжени лица (с изключение на охраната), лица в явно нетрезво състояние, под въздействието на наркотични вещества, с психични отклонения и неприличен външен вид. Не се допуска ползване на мобилни телефони и провеждане на разговори по време на заседание, както и използването на мобилни телефони с включен звуков режим. При неспазване на тези забрани председателят на Общинския съвет отстранява лицата от залата.
(5) Общинската администрация осигурява при нужда технически лица при провеждане на заседанията, включително и преброители.
(6) Охраната и сигурността по време на заседания на Общинския съвет, вътре и пред залата, се обезпечава от кмета на общината. Служителите по охраната и сигурността отговарят за изпълнението на ал. 3 и ал. 4.
Чл. 51. (1) По изключение Общинският съвет може да реши заседание или част от него да се проведе при закрити врата.
(2) Предложение за закрито заседание могат да направят председателят на Общинския съвет, общински съветник, кмета или областния управител.
(3) При постъпило предложение за закрито заседание председателят поканва всички външни лица да напуснат залата и се преустановява излъчването на живо на интернет страницата на Общински съвет. След като изслуша мотивите на вносителя на предложението, Общинският съвет го обсъжда и гласува. Съобразно резултата от гласуването заседанието продължава като закрито или открито.
(4) Решенията, взети на закрито заседание, се обявяват публично по общия ред.
Чл. 52. (1) Откритите заседания на Общинския съвет се излъчват на живо на интернет страницата на Общинския съвет. 
(2) (изм., Протокол № 11/25.06.2024 г.) Заснемане по време на открити заседания  се извършва само от лица, удостоверили принадлежността си към съответната медия, които заемат определените за целта места.
(3) Председателят на Общинския съвет създава необходимите условия за осигуряване на превод на български жестов език на онлайн видеосъдържанието на официалната страница на Общински съвет – Бургас, при поискване в срок от 5 дни преди заседанието.
Чл. 53. (1) Председателят открива заседанието, ако присъстват повече от половината от общия брой на общинските съветници. Всяко заседание, както и всяко продължение на заседание в друг ден, започва с изслушване на химна на Република България и на Европейския съюз. 
(2) Необходимият кворум за приемане на решенията трябва да е налице към момента на тяхното гласуване. Проверка на кворум се извършва чрез системата за електронно гласуване, както и със самото гласуване.
(3) Председателят може да прекрати заседанието, когато в залата няма необходимия кворум при започване процедура на гласуване.
Чл. 54. (1) Председателят на Общинския съвет или определен от него заместник-председател ръководи заседанията.
(2) Общинските съветници се изказват след като председателят им предостави думата, която се поисква чрез системата за електронно гласуване или с вдигане на ръка.
(3) По време на заседанията не могат да бъдат обсъждани въпроси, които не са включени в дневния ред.
(4) Думата се дава незабавно при поискване от областния управител, кмета на общината или техни представители, освен ако има заявени реплика или дуплика. 
(5) (изм., Протокол № 11/25.06.2024 г.) Общото време за изказване по всеки един въпрос от дневния ред се образува от времето на групите общински съветници и нечленуващите в група и се разпределя съобразно тяхната численост, на база не повече от 2 минути на общински съветник, освен когато се касае за обсъждане на въпроси по чл. 46, ал. 2 и по чл. 73, ал. 6, като в тези случаи времетраенето на изказването се увеличава на не повече от 4 минути на общински съветник.
(6) За време на изказване на отделните групи по ал. 5 се смята броят на минутите, през които техните представители са правили основни изказвания.
(7) Допуска се до едно изказване на общински съветник, който иска да изрази мнение, различно от това на групата, в която членува. Времето за изказване е до 2 минути.
(8) Ако общински съветник превиши определеното по предходните алинеи време за изказване, председателят му отнема думата, след като го предупреди.
(9) Предвиденият в предходните алинеи ред не се прилага при обсъждане на бюджета на общината, отчета за изпълнението му и проекти за нормативни актове и техните изменения и допълнения. В този случай изказването на всеки общински съветник е до 5 минути.
Чл. 55. (1) Правомощията си по чл. 28, ал. 3 от ЗМСМА гражданите могат да упражнят, след като писмено заявят искането си в тридневен срок преди заседанието, и то само по въпроси, включени в дневния ред. Преди разглеждането на съответния въпрос, за който има заявено желание за изказване, Общинският съвет гласува допускането му, с оглед преценката за обществен интерес.
(2) (изм., Протокол № 11/25.06.2024 г.) Правомощията си по чл. 28, ал. 3 от ЗМСМА гражданите могат да упражнят и чрез подаване на онлайн заявление на ел. поща на Общински съвет – Бургас, ако заявителят притежава електронен подпис в съответствие със Закона за електронния документ и електроните удостоверителни услуги.
(3) Общественият посредник може да се изказва по въпроси от дневния ред, изготвени по негово предложение, препоръка или изразено становище, без да спазва срока по ал. 1, в случай че поиска думата по време на тяхното обсъждане. 
(4) Изказванията по ал. 1 и ал. 2 са в рамките на 5 минути.
Чл. 56. (1) По процедурни въпроси думата се дава веднага, освен ако има направени искания за реплика, за дуплика, за обяснение на отрицателен вот или за лично обяснение.
(2) Процедурни са въпросите, с които се възразява срещу конкретното нарушаване на реда за провеждане на заседанията, предвиден в този Правилник, или които съдържат предложения за изменение и допълнение на приетия ред за развитие на заседанието, включително, но не само и тези за:
1. прекратяване на заседанието;
2. отлагане на заседанието;
3. прекратяване на разискванията;
4. отлагане на разискванията;
5. отлагане на гласуването;
6. проверка на кворума.
(3) Процедурните въпроси се поставят в рамките на не повече от 1 минута, без да се засяга същността на обсъждания въпрос.
(4) Процедура „прекратяване на разискванията“ не може да се прилага, ако има заявено изказване от гражданин или общински съветник, член на група, от чийто състав никой не се е изказал по обсъждания въпрос.
Чл. 57. (1) Общинските съветници се изказват само от трибуната или от поставени в залата микрофони, в рамките на не повече от 2 минути. Те могат допълнително да използват и времето за изказване, полагащо се на други съветници, избрани от листата на същата партия или коалиция, в случай че това бъде изрично заявено. Общински съветник, член на група, може да използва в изказване цялото предоставено време на групата.
(2) Общинският съветник не може да говори по същество повече от един път по един и същи въпрос.
(3) Репликите, дупликите, отговорът на реплика, личното обяснение, обяснението на отрицателен вот и процедурните въпроси се правят от място.
Чл. 58. (1) Общинският съветник по време на заседание няма право:
1. да прекъсва изказващия се;
2. да отправя лични нападки, оскърбителни думи, жестове или заплахи;
3. да разгласява данни, отнасящи се до личния живот или увреждащи доброто име на съветниците и гражданите;
4. на непристойно поведение или на постъпки, които нарушават реда на заседанието.
(2) Председателят на Общинския съвет има право да прилага спрямо нарушителите на реда следните дисциплинарни мерки, които се отразяват в протокола на съответното заседание:
1. забележка;
2. отнемане на думата;
3. отстраняване от заседание.
(3) Забележка се прави на общински съветник, който се отклони от предмета на разискванията, който се е обърнал към свой колега или колеги с оскърбителни думи, жестове или със заплаха, или наруши реда на заседанието.
(4) Председателят на Общинския съвет отнема думата на общински съветник, който:
1. по време на изказването си има наложена предвидената в ал. 2, т. 1 дисциплинарна мярка, но нарушението продължава или се повтаря;

2. след изтичане на времето за изказване, продължава изложението си, въпреки поканата на председателя да го прекрати.

(5) Председателят на Общинския съвет може да отстрани от едно заседание общински съветник, който:

1. възразява против наложената дисциплинарна мярка по груб и непристоен начин;

2. системно (повече от три пъти в едно заседание) наруши чл. 58, ал. 1 от този Правилник, за което му е наложена дисциплинарна мярка.

Чл. 59. (1) Общинският съветник има право на реплика, дуплика, отрицателен вот и лично обяснение.

(2) Репликата е кратко възражение по съществото на приключилото изказване на общински съветник. Тя се прави веднага след изказването и не може да бъде повече от 1 минута.
(3) По едно и също изказване могат да бъдат направени най-много до 3 реплики от различни общински съветници.
(4) Репликираният общински съветник има право на отговор (дуплика) с времетраене до 1 минута след приключване на репликите.
(5) Право на обяснение на отрицателен вот в рамките на 1 минута има само този общински съветник, който при обсъждането на въпроса не е изразил същото отрицателно становище или не се е изказвал.
(6) За обяснение на отрицателен вот думата се дава най-много на трима общински съветници от различни групи или нечленуващи в група общински съветници.
(7) Не се допуска обяснение на отрицателен вот след тайно гласуване или след гласуване на процедурни въпроси.
(8) Общинският съветник има право на лично обяснение до 3 минути, когато в изказване по време на заседанието е засегнат поименно, като думата му се дава веднага след изказването.
Чл. 60. След изчерпване на изказванията, председателят обявява разискванията за приключени.
Чл. 61. Когато е постъпило процедурно предложение, думата се дава на един общински съветник, който не е съгласен с него, след което предложението се поставя на гласуване.
Чл. 62. При предложения за прекратяване на разискванията и за отлагането им, най-напред се гласува предложението за прекратяване на разискванията.
Чл. 63. (1) Заседанието може да бъде прекратено или отложено с решение на Общинския съвет, като това може да бъде поискано от група общински съветници или от общински съветник от политическа партия и коалиция, нечленуващ в група, не повече от веднъж на заседание.
(2) Когато са постъпили предложения за прекратяване на заседанието или за отлагането му, първо се гласува предложението за прекратяване на заседанието.
Чл. 64. (1) Председателят може да прекъсва заседанието за почивка.
(2) Всяка група общински съветници, както и общински съветник от политическа партия или коалиция, нечленуващ в група, може да поиска прекъсване за не повече от 15 минути веднъж на заседание. Председателят може да прекъсне заседанието, като определя продължителността на прекъсването.
Чл. 65. Предложение за поименно гласуване, за гласуване чрез саморъчно подписване или за тайно гласуване се подлага на гласуване, след изслушване на един общински съветник, който не е съгласен с направеното предложение.
Чл. 66. (1) Гласуването започва след обявяването му от председателя.
(2) От обявяването на гласуването до завършването му не се допускат изказвания.
Чл. 67. (1) (изм., Протокол № 37/28.04.2026 г.) Гласуването се извършва в следния ред:
1. Предложенията за изменение на проекта за решение, ако има такива, се гласуват по реда на постъпването им. При сходни предложения, за прието се счита това, събрало най-много гласове, при спазване на изискуемия кворум.
2. Проектът за решение ведно с приетите изменения, ако има такива.
(2) Когато има две или повече предложения от едно и също естество, те се гласуват по реда на постъпването им.
Чл. 68. (1) Предложението се смята за прието, ако за него са гласували повече от половината от присъстващите общински съветници, освен ако в закона или в Правилника не е предвидено друго.
(2) Когато са постъпили няколко предложения в рамките на процедура по избор, за прието се смята предложението, за което са гласували най-много общински съветници, при спазване на изискванията на ал. 1.
Чл. 69. (1) (изм., Протокол № 11/25.06.2024 г.)  Резултатът от гласуването се обявява от председателя веднага.
(2) Когато процедурата по гласуването или резултатът от него бъдат оспорени мотивирано веднага след приключването му, председателят разпорежда то да бъде повторено. Резултатът от повторното гласуване е окончателен.
(3) По време на заседанието на Общинския съвет, резултатите от гласуването се отразяват в реално време на интернет страницата на Общинския съвет.
Чл. 70. (1) За заседанието на Общинския съвет се води протокол, който се изготвя най-късно до седем дни след заседанието. Протоколът се подписва от протоколиста и от председателя на Общинския съвет.
(2) Към протокола се прилагат проекторешенията, ведно с материалите към тях, мотивите и предложенията, в случай че има такива.
Чл. 71. Общинските съветници могат да искат поправки в протокола от заседанието в 14-дневен срок от деня на заседанието. Възникналите спорове се решават от Общинския съвет в следващото негово заседание.
Чл. 72. Поправки на фактически грешки в приетите от Общинския съвет актове се извършват с решение на правната комисия, след като се изслуша вносителя.

ГЛАВА VІІI
ВНАСЯНЕ, ОБСЪЖДАНЕ И ПРИЕМАНЕ НА
ПРОЕКТИ ЗА РЕШЕНИЯ И ДРУГИ АКТОВЕ

Раздел I
Чл. 73. (1) Проекти на правилници, наредби, инструкции и решения могат да внасят кметът на общината и общинските съветници, както и заместник-кметовете по въпроси, свързани с ресора им. Проектът за годишния бюджет на Общината се внася от кмета на общината.
(2) Проекти на решения по въпроси от компетентността на Общинския съвет, свързани с публичните предприятия със 100% общинско участие в капитала, могат да се внасят и от техните управители. Проекти на решения, свързани с търговски дружества, в които Община Бургас е съдружник или акционер, могат да се внасят и от представителите на общината в органите им за управление.
(3) Ако нормативен акт предвижда друг вносител, извън кръга на посочените в горните алинеи, се прилага редът, предвиден в съответния акт.
(4) Всеки проект за решение трябва да бъде мотивиран и придружен със съответните документи. В мотивите на проекта вносителят е длъжен да посочи и необходимите бюджетни разходи за неговото изпълнение.
(5) В случай че разходите за изпълнение на предложено решение не са предвидени в бюджета на общината за текущата година и не съществува източник за изпълнението му в рамките на приетия бюджет, решението има препоръчителен характер за включването му при актуализация на бюджета или за следващата бюджетна година.
(6) (изм., Протокол № 11/25.06.2024 г.) Предложения за включване на неотложни въпроси в дневния ред на предстоящо заседание на Общинския съвет, могат да бъдат правени от кмета на общината, председателя на Общинския съвет и председателите на постоянните комисии, от чиято компетентност е въпросът, ако се регистрират в звеното по чл. 29а, ал. 2 от ЗМСМА, не по-късно от 15:00 часа на предхождащия заседанието ден, като общинските съветници се уведомяват за постъпилите неотложни въпроси на техните електронни пощи. Причина за включване на неотложни въпроси в дневния ред може да бъде: настъпване на непредвидими обстоятелства – природни бедствия, промишлени аварии със значителни щети, обществени социални проблеми, които изискват спешно вземане на решение, както и спазването на законосъобразен или друг установен срок, който не позволява прилагането на установената процедура, или срокове, свързани с усвояване на средства. По този ред не могат да се разглеждат нормативни актове – правилници, наредби и др.
(7) За всяко предложение, проект за решение и питане се осигурява електронно копие, изпратено по електронна поща или предоставено на електронен носител при завеждане в деловодството.
Чл. 74. (1) Председателят на Общинския съвет разпределя проектите на решения между постоянните комисии в 3-дневен срок от постъпването им.
(2) Възражения по разпределението на проектите за решения могат да се правят от заинтересуваните постоянни комисии пред председателя на Общинския съвет, в двудневен срок от уведомяването по ал. 1, който се произнася по тях в същия срок.
(3) Комисиите разглеждат внесените проекти за решения по реда на тяхното постъпване, при условие че са напълно окомплектовани с необходимите документи.
(4) Когато представен проект за решение не е напълно окомплектуван с нужните документи или е необходимо изясняването на даден въпрос, комисиите могат да изискат доокомплектуването му и допълнителни разяснения от вносителя, от представители на общинска администрация или от други компетентни органи. Проектът за решение се връща на вносителя, когато същият не се яви в заседание на комисия или е в невъзможност да го доокомплектува, или да направи разяснения по него.
Чл. 75. (1) Постоянните комисии обсъждат проектите за решения за приемане на актове на Общинския съвет, които трябва да бъдат публикувани на интернет страницата на Общинския съвет не по-късно от 15:00 часа на предходния ден.
(2) Постоянните комисии се произнасят по проектите за решения не по-късно от два месеца от тяхното внасяне. 
(3) Комисията по правни въпроси се произнася по законосъобразността на постъпилите проекти за решения и нормативни актове от компетентността на Общинския съвет.
Чл. 76. (1) Проектите за решения, заедно с редакционните поправки, изменения и допълнения, с мотивите към тях и със становищата на постоянните комисии, на които са били разпределени, се предоставят на общинските съветници чрез електронната система за заседание и гласуване на Общинския съвет.
(2) Проектът се обсъжда и гласува, след като Общинският съвет изслуша становищата на постоянните комисии, на които той е бил разпределен, които могат да бъдат устни или писмени.
Чл. 77. (1) Проекти на нови наредби, правилници, инструкции, както и за изменение и допълнение на действащи такива, се внасят за разглеждане в Общинския съвет при условията и реда на Закона за нормативните актове и на този Правилник. Проектите се разпределят за разглеждане от всички постоянни комисии.
(2) Преди внасянето на проект по ал. 1, съставителят е длъжен да проведе обществена консултация и да публикува справка за постъпилите предложения по време на същата, заедно с обосновка за неприетите предложения на съответната интернет страница.
(3) Предложения за промени във внесен за разглеждане проект могат да се правят в писмен вид от общински съветници и от кмета на общината, като те трябва да бъдат регистрирани в деловодството на Общински съвет, преди редовното заседанието на Постоянната комисия по правни въпроси, която се произнася относно тяхната законосъобразност. В същия срок могат да правят предложения за промени и постоянните комисии.
(4) На заседанието на Общински съвет се внасят за разглеждане постъпилите проект на нормативен акт, ведно със справката за постъпилите предложения по време на обществената консултация и обосновката за неприетите предложения, както и становището на Постоянната комисия по правни въпроси по законосъобразността им.
(5) При обсъждане на внесен проект на нормативен акт на заседание на Общинския съвет, не могат да се правят нови предложения по същество или да се предлагат изменения или допълнения на текстове, по отношение на които не е изразено предварително становище по законосъобразността им по реда, предвиден в предходната алинея.
Чл. 78. При допусната явна фактическа или техническа грешка, съставителят или председателят на Общинския съвет могат да правят предложения за промени във внесения за разглеждане проект на нормативен акт и по време на редовното заседание.
Чл. 79. Актовете на кмета на общината и на Общинския съвет могат да бъдат оспорени или отменени по реда на чл. 45 от ЗМСМА.
Чл. 80. Проекти за декларации и обръщения от името на Общинския съвет може да внася всеки общински съветник, като включването им в дневния ред на заседанието се подлага на гласуване при приемане на дневния ред.
Раздел II
Чл. 81. (1) Проектът за общинския бюджет и приходно-разходните сметки за извънбюджетни средства по чл. 94 от Закона за публичните финанси (ЗПФ) се внася от кмета на общината и се разпределя за становище на всички постоянни комисии. 
(2) Проектът се разглежда приоритетно от постоянните комисии, които са длъжни да се произнесат в срок до 15 дни от разпределянето му.
(3) След изтичане на срока по предходната алинея проектът се внася за обсъждане и приемане, независимо от броя на представените становища.
(4) Обсъждането започва с изложение на вносителя, след което се изслушват становищата на комисията по бюджет и финанси и на постоянните комисии.
(5) (изм., Протокол № 27/ 29.07.2025 г.) Проектът се разглежда и обсъжда по реда на Закона за публичните финанси и се гласува в неговата цялост.
Чл. 82. (1) Предложения по проекта за годишен бюджет, които предвиждат или предполагат увеличаване на бюджетните разходи по един параграф или мероприятие, се разглеждат, когато се посочи източника на финансиране.
(2) Предложения за изменения в предвидения размер на бюджетните приходи по групи и параграфи могат да се правят съгласувано с вносителя, като се имат предвид нормите в Закона за публичните финанси.
Чл. 83. Проектите за изменение и допълнение на общинския бюджет се разглеждат по правилата на този раздел. Те се разпределят за разглеждане задължително в комисията по бюджет и финанси.
Чл. 84. Всички проекти, чието прилагане предполага допълнително бюджетно финансиране, се съпровождат с предложение за съответно изменение на приетия общински бюджет. В тези случаи се прилагат особените правила по този раздел.

ГЛАВА IX
КОНТРОЛ И ПИТАНИЯ КЪМ КМЕТА

Чл. 85. (1) Общинските съветници имат право да отправят питания към кмета на общината по актуални проблеми и въпроси от обществен интерес.
(2) Общината създава и поддържа публичен регистър на питанията и отговорите към тях. 
Чл. 86. (1) (изм., Протокол № 27/29.07.2025 г.) Питанията се отправят чрез председателя на Общинския съвет, в писмена форма, най-късно до 10 работни дни преди началото на заседанието, на което следва да се даде отговор.
(2) Общинският съветник може да отправя не повече от три питания за едно заседание.
(3) Председателят на Общинския съвет уведомява незабавно кмета на общината за постъпилите питания.
(4) Отговорът на питанията е писмен и се получава лично преди началото на следващото заседание на Общинския съвет. Той е устен, когато общинският съветник е изразил желание за това.
Чл. 87. Общинският съвет изслушва питанията и отговорите по тях в края на съответното заседание, освен ако реши друго. Устните отговори се огласяват от кмета на общината или от упълномощено от него лице.
Чл. 88. (1) Времето за отговор на всяко питане е до 5 минути.
(2) Общинският съветник, задал въпроса, има право да заяви дали е доволен от отговора, или не в рамките на 2 минути.
Чл. 89. Общинският съвет или избраните от него комисии могат да извършват проучвания, анкети и изслушвания по въпроси, засягащи интересите на жителите.
Чл. 90. Контролът по изпълнение решенията на Общинския съвет се извършва на всяко шестмесечие, чрез внасяне на писмен отчет от кмета на общината.
 
ГЛАВА Х
МЕЖДУНАРОДНИ ВРЪЗКИ НА ОБЩИНСКИЯ СЪВЕТ.
СДРУЖАВАНЕ НА ОБЩИНАТА.

Чл. 91. (1) Международните връзки на Общинския съвет се организират от неговия председател в съответствие с определения бюджет.
(2) Предложения за изпращане на делегации на Общинския съвет в чужбина се обсъждат и решават от Общинския съвет.
Чл. 92. (1) Общинският съвет упражнява правомощията си по чл. 21, ал. 1, т. 15 от ЗМСМА и осъществява контрол върху изпълнението.
(2) Проект на договор за сдружаване се разглежда от постоянните комисии на Общинския съвет съобразно материята на договора и предмета на дейност на съответните комисии, които се произнасят по него в определен от председателя на съвета срок.
(3) Становище по проекта за договор дава и кметът на общината, когато предложението не е направено от него.


ДЯЛ ВТОРИ
ВЗАИМОДЕЙСТВИЕ НА ОБЩИНСКИЯ СЪВЕТ С
ОБЩИНСКАТА АДМИНИСТРАЦИЯ

Чл. 93. Кметът на общината изпраща на Общинския съвет административните актове, както и договорите и техните изменения и допълнения, издадени в изпълнение на актовете, приети от съвета, в тридневен срок от издаването или подписването им, а председателят на Общинския съвет ги изпраща на електронната поща на общинските съветници.
Чл. 94. За заседанията на постоянните комисии и дневния им ред се уведомяват вносителите на проектите за решения, както и кмета на общината, който осигурява присъствието на представители на администрацията.
Чл. 95. Кметът осигурява подходящо помещение в сградата на общината, където се съхраняват копия от актовете на Общинския съвет от последните десет години на хартиен носител и се осигурява достъп на желаещите граждани да ги четат на място в рамките на осемчасовото работно време всеки работен ден. На всеки гражданин, желаещ да получи копие от даден акт на Общинския съвет, се осигурява възможност за това срещу заплащане.
Чл. 96. (1) Общинският съвет поддържа своя интернет страница.
(2) В срок до 72 часа от постъпването им в Общинския съвет, всички проекти на решения, без приложените към тях документи, следва да бъдат публикувани на интернет страницата на Общинския съвет, като се отбелязва на коя постоянна комисия са разпределени за разглеждане. При публикуването се заличават личните данни съгласно Закона за защита на личните данни.
(3) След заседанието на всяка комисия, в интернет страницата се публикува становището и решението й, прието по всеки предложен проект.
(4) Всички решения и актове на Общинския съвет се публикуват на интернет страницата на Общинския съвет в 7 – дневен срок от изготвяне на протокола от заседанието, на което са приети.
Чл. 97. (1) В структурата на общинската администрация се създава самостоятелно звено, което подпомага работата на Общинския съвет и на неговите комисии и осъществява организационно-техническото и административното обслужване на тяхната дейност. Звеното е на пряко подчинение на председателя на Общинския съвет.
(2) Служителите в звеното по ал. 1 се назначават и освобождават от кмета на общината по предложение на председателя на Общинския съвет, при спазване на Закона за държавния служител и Кодекса на труда.
(3) Функциите и длъжностните характеристики на служителите от административното звено се одобряват от председателя на Общинския съвет.
Чл. 98. Звеното по чл. 97: 
1. осигурява деловодното обслужване на съвета и на неговите комисии;
2. отговаря за изпълнение на дейностите по административно обслужване и осигуряване дейността на Общинския съвет и контролира прецизното функциониране на документооборота, архивирането и съхранението на документацията;
3. осигурява воденето на протоколите и на присъствените списъци от заседанията на съвета и неговите комисии, разпространяване на актовете на Общинския съвет и становищата на комисиите;
4. следи за достоверността на правните основания на проектите за решения на Общинския съвет и тяхното законосъобразно изпълнение;
5. осигурява процесуалното представителство и правната защита на актовете на Общинския съвет пред съдилищата;
6. подпомага работата на Комисията за провеждане на търгове, конкурси и приватизация при провеждане на приватизационни процедури, като осъществява следприватизационен контрол и води регистрите за приватизация и следприватизационен контрол;
7. изпълнява и други функции, възложени му от председателя;
8. организира провеждането на обучения на общинските съветници и служителите на отдела;
9. следи за безпроблемното функциониране и изправността на електронната система за заседание и гласуване, както и за техническите средства за работа на общинските съветници;
10. (нова, Протокол № 43/27.10.2026 г.) подпомага председателя на Общинския съвет при прилагането на глава IVа, включително при приемане, регистриране и съхраняване на заявления-декларации за лични срещи, декларации по чл. 19д, ал. 2 и документи, свързани с публичността на взаимодействията с представители на интереси.


ДОПЪЛНИТЕЛНИ РАЗПОРЕДБИ
§ 1. По смисъла на този Правилник:
1. „Явна фактическа грешка“ е всяко несъответствие между формираната действителна воля на решаващия в дадено производство орган и нейното външно изразяване в писмения текст на административния акт или решение.
2. „Техническа грешка“ е грешното изписване на имена, цифри, дати и др.
3. ,,Уважителни причини“ са служебна ангажираност, отсъствие от страната, заболяване и др. 

§ 2. (1) Общинският съвет приема тълкувателни решения по отделни текстове на този Правилник, които предизвикват различно тълкуване в процеса на прилагането им.
(2) Общинският съвет може да приема отделни решения по неуредени процедурни въпроси на този Правилник, които се прилагат само за конкретното заседание, освен ако не бъде решено друго.
§ 3. Изпълнението на дял II от този Правилник се възлага на кмета на общината.
§ 4. Този Правилник се издава на основание чл. 21, ал. 3 от Закона за местното самоуправление и местната администрация и отменя Правилника за организацията и дейността на Общинския съвет, неговите комисии и взаимодействието му с общинската администрация на Община Бургас, приет с решение на Общински съвет – Бургас по точка 1, Протокол № 2/19.11.2019 г.
§ 5. Правилникът влиза в сила от деня на публикуването му, с изключение на разпоредбата на чл. 35, ал. 4, която влиза в сила от 01.07.2024 г.

Преходна и Заключителна разпоредба 
към Правилник за изменение и допълнение на Правилника за организацията и дейността на Общинския съвет, неговите комисии и взаимодействието му с общинската администрация на община Бургас, приет с Решение по т. 2 от Протокол № 43/27.10.2026 г.
§ 5. (1) В срок до два месеца от влизането в сила на това изменение председателят на Общински съвет – Бургас организира:
1. публикуването на актуализирания Правилник и приложенията към него;
2. техническата организация за приемане на заявления и декларации на електронния адрес council@burgas.bg;
3. публикуването на кратка информация за начина на подаване на заявления и декларации;
4. създаването на календар за срещи по реда на Закона за прозрачност при представителство на интереси и актовете по прилагането му.



Председател на Общински съвет Бургас:
				     		
(Михаил Димитров Хаджиянев)


